Potrivit martorilor, şoferul dubei gonea cu viteză pe stradă, iar din cauza carosabilului umed a pierdut controlul volanului şi a derapat. Vehiculul s-a izbit apoi violent de gardul sediului Jandarmeriei din Constanţa.
"Am fost solicitaţi să intervenim la un accident rutier în Municipiul Constanţa. La faţa locului ne-am deplasat cu o autospecială de stingere şi două echipaje de prim-ajutor. Au fost evaluate medical 3 victime, toate 3 fiind transportate ulterior la Spitalul Judeţean Constanţa pentru investigaţii medicale amănunţite.", a precizat Anamaria Stoica, purtătorul de cuvânt ISU Dobrogea.
Unul dintre bărbaţi a intrat în comă în drum spre spital.
"Am fost solicitaţi prin serviciul 112 pentru un accident pe bulevardul IC Brătianu, Constanţa. La locul solicitării s-au deplasat două echipaje SMURD de prim-ajutor şi un echipaj saj.
Au fost găsiţi trei pacienţi: un pacient cu traumatism cranian grav-agitat, un pacient cu traumatism de membru inerior şi de coloană lombară şi al treilea pacient cu traumatism de membru superior. Toţi trei au fost transportaţi la Spitalul Judeţean.", a spus și medicul Claudia Tatarici, purtătorul de cuvânt SAJ Constanța.
Poliţiştii au deschis acum un dosar penal pentru vătămare corporală din culpă şi fac cercetări pentru a stabili atât cine se afla la volan, dar şi condiţiile producerii accidentului.